Regeringens store flygtningesats har givet 13 job

Politik Eksklusivt for kunder

13 flygtninge.



Så mange er indtil videre startet i det såkaldte integrationsgrunduddannelsesforløb (IGU), der er et resultat af trepartsaftalen mellem regeringen og arbejdsmarkedets parter om integration af flygtninge på arbejdsmarkedet.



Det viser nye tal fra Styrelsen for International Rekruttering og Integration (SIRI).



“Det her viser, at der er brug for mere information om IGU-ordningen, og det understreger, at vi har brug for at gøre mere," siger Lars Storr, adm. direktør i Dansk Byggeri.



Generalsekretær i Dansk Flygtningehjælp, Andreas Kamm, er enig.



“Tallet er lavt, men ikke nødvendigvis skuffende lavt. Det er et udtryk for, at alle skal hjælpe til for at få det her værktøj i brug, for det sker ikke af sig selv," siger han.



IGU-ordningen trådte i kraft 1. juli, og det betyder, at flygtninge og virksomheder indtil videre har haft tre måneder til at finde hinanden via ordningen. Indtil videre har ordningen ifølge SIRI altså fået ca. fire flygtninge i job om måneden.



For tidligt at dømme



Hverken Lars Storr og Andreas Kamm mener, at man på baggrund af de 13 IGU-indberetninger kan dæmme ordningen ude.



“Man er nødt til at sige, at sådan nogle store nye muligheder skal have tid, før det virker. Det tager tid at matche kandidaterne til uddannelsesforløbene," siger Andreas Kamm og tilføjer, at ordningen indeholder mange gode elementer.



“Det giver en mulighed for at få flygtninge i uddannelse og give dem et kompetenceløft. Samtidig er det attraktivt og en håndsrækning for arbejdsgiverne, fordi de ikke skal betale fuld løn," siger han.



Konkret varer integrationsuddannelsen to år og omfatter ansættelse i en lønnet praktikstilling på en virksomhed og skoleundervisning med uddannelsesgodtgørelse.



Meningen er, at flygtningene skal kunne bruge IGU-ordningen som en trædesten til det ordinære arbejdsmarked.





